b'\n_START_ARTICLE_\nBlek Stijena\n_START_SECTION_\nPodaci o strip junaku\n_START_PARAGRAPH_\nVeliki Blek je visoki plavokosi nabildani traper koji \xc5\xbeivi i djeluje u vrijeme ameri\xc4\x8dkog Rata za nezavisnost. Uvijek, neovisno o godi\xc5\xa1njem dobu, nosi prsluk od medvje\xc4\x91eg krzna na golom torzu, obu\xc4\x8den u vojni\xc4\x8dke uske hla\xc4\x8de i \xc4\x8dizme na resice s neizostavnom dabrovom kapom na glavi. Blek je neustra\xc5\xa1iv. Njegovi prijatelji su dje\xc4\x8dak-traper Rody i profesor Cornelius Occultis. Blekovi neprijatelji su engleski vojnici (popularno zvani crvene ko\xc5\xa1ulje) koji gotovo uvijek izvuku kra\xc4\x87i kraj. Na\xc5\xbealost razvila se fama koja Bleka smatra prvenstveno stripom za mla\xc4\x91i dio mla\xc4\x91e populacije pa je stoga neopravdano gurnut u stranu te nema mjesto koje zaslu\xc5\xbeuje u dana\xc5\xa1njim pregledima strip izdanja._NEWLINE_Blek je po nacionalnosti Francuz i pravo mu je ime Yannick Leroc. Ro\xc4\x91en je 27. rujna 1749. godine u Francuskoj. Otac mu je bio kraljevski kartograf u Saint Malou. Kako je Yannick u mladosti \xc4\x8desto radio probleme, otac ga je zaposlio kod ribara Kernana gdje je nau\xc4\x8dio ploviti. Tijekom oluje Kernanov brod je potonuo ali Yannick je uspio spasiti kapetana. Zbog tu\xc4\x8dnjave u kr\xc4\x8dmi bio je osu\xc4\x91en na 6 mjeseci zatvora ali mu je zbog sitnih neposluha kazna stalno pove\xc4\x87avana i on je u zatvoru ostao do 18-e godine. Uspio je pobje\xc4\x87i i tada je osu\xc4\x91en na smrt. U me\xc4\x91uvremenu mu je umrla majka. Da bi se spasio kazne, dobrovoljno je pristupio posadi broda Rorqual, pod kapetanom Crnim okom koji je od francuskih vlasti dobio ovla\xc5\xa1tenje za gusarenje protiv Engleza. No Crnom oku je to slu\xc5\xbeilo samo kao pokri\xc4\x87e za piratske aktivnosti jer je na moru mislio samo na svoju korist. Napadao je robovlasni\xc4\x8dke brodove i njihove terete prodavao za svoju nov\xc4\x8danu dobit, plja\xc4\x8dkao neza\xc5\xa1ti\xc4\x87ene planta\xc5\xbee te opskrbljivao oru\xc5\xbejem britansku mornaricu. U dvoboju sa Yannickom, Crno oko je zavr\xc5\xa1io u moru gdje su ga ubili morski psi. Yannick je postao novi Rorqualov kapetan i zapo\xc4\x8deo s borbom protiv trgovaca robljem, pirata i britanskih ratnih i gusarskih brodova. Postao je poznat i Englezi su ga prozvali Veliki Blek - Crni Gusar. Nakon mnogih uspjeha na moru pozvan je u Versailles gdje je predstavljen francuskom kralju Louisu \xc5\xa1esnaestom koji ga je proglasio admiralom i plemi\xc4\x87em. Yannick je u\xc5\xa1ao u dru\xc5\xa1tvo francuskih filozofa i prosvjetitelja i u jednom dvoboju osramotio visokog plemi\xc4\x87a koji je branio nepravedni sustav u Francuskoj. Zbog toga je progla\xc5\xa1ena potjernica za Yannickom no on se vratio u rodni grad i sa ocem otplovio u potragu za sjeverozapadnim prolazom. Nedaleko od Grenlanda brod je udario u greben i potonuo a Yannick je bio jedini pre\xc5\xbeivjeli. Sagradio je splav i otplovio do Labradora gdje su se pridru\xc5\xbeio plemenu Eskima koji su mu na rastanku \xc4\x8dak poklonili jednu \xc5\xbeenu. Yannick je zaplovio ju\xc5\xbenije gdje su ga zarobili Indijanci ali su mu dopustili da se pridru\xc5\xbei plemenu i \xc4\x8dak ga je poglavica usvojio. Indijanci su prozvali Yannicka Blek \xc5\xa1to na njihovom jeziku zna\xc4\x8di Zlatna kosa. Kada su britanski vojnici napali selo i ubili mnoge stanovnike, Blek je postao poglavica i poveo svoje ratnike u napad na britansku tvr\xc4\x91avu koja je osvojena i uni\xc5\xa1tena. Ondje je prona\xc5\xa1ao \xc5\xbeenu i k\xc4\x87er odvjetnika Conollyja, vo\xc4\x91e grupe trapera koji su vodili otpor tiraniji britanskih vlasti u sjevernoj Americi. Blek je napustio Indijance te vratio Conollyju \xc5\xbeenu i k\xc4\x87er. Tada je postao vo\xc4\x91a trapera pod imenom Blek Stijena.\n_START_SECTION_\nPodaci o autoru\n_START_PARAGRAPH_\nAutori (scenaristi i crta\xc4\x8di) bili su torinski trojac Giovanni Sinchetto, Dario Guzzon i Pietro Sartoris skrivaju\xc4\x87i se iza pseudonima EsseGesse.'